SET เช้าพุ่งกระฉูด 10 จุด รับแรงซื้อ “หุ้นแบงก์” หลังงบฯ Q2/61 โตเกินคาด
SET เช้าพุ่งกระฉูด 10 จุด รับแรงซื้อ "หุ้นแบงก์" หลังงบฯ Q2/61 โตเกินคาด โดยล่าสุด ณ เวลา 10.49 น. อยู่ที่ระดับ 1,657.07 จุด บวก 10.18 จุดหรือ 0.62% มูลค่าซื้อขาย 1.5 หมื่นล้านบาท
20 ก.ค. 2561

ผู้สื่อข่าวรายงานว่า ดัชนีตลาดหุ้นไทย ณ เวลา 10.49 น. อยู่ที่ระดับ 1,657.07 จุด บวก 10.18 จุดหรือ 0.62% มูลค่าซื้อขาย 1.5 หมื่นล้านบาท รับแรงซื้อหุ้นกลุ่มแบงก์ หลังประกาศผลประกอบการไตรมาส 2/61 ส่วนใหญ่ออกมาดีกว่าคาด สวนตลาดหุ้นภูมิภาคที่ส่วนใหญ่ปรับตัวลง
ด้าน น.ส.ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยว่า ดัชนีช่วงเช้าปรับตัวขึ้นไปกว่า 10 จุด มีปัจจัยมาจากแรงซื้อเข้ามาในหุ้นกลุ่มธนาคารพาณิชย์ ที่ผลประกอบการออกมาดีกว่าคาดการณ์ ขณะที่ตลาดหุ้นในภูมิภาคเอเชียเคลื่อนไหวทั้งในแดนบวกและแดนลบ พร้อมให้แนวรับไว้ที่ 1,640 จุด และแนวต้าน 1,660 จุด